Povzetek revizijskega poročila  
Pravilnost dela poslovanja Občine Vransko

Računsko sodišče je revidiralo pravilnost poslovanja **Občine Vransko** v letu 2023**.** Cilj revizije je bil izrek mnenja o pravilnosti poslovanja Občine Vransko v letu 2023 v delu, ki se nanaša na plače in druge izdatke zaposlenim, vzdrževanje občinskih cest, javna naročila pri investicijskih odhodkih, tekoče transfere nepridobitnim organizacijam in ustanovam ter druga področja poslovanja (sofinanciranje urbane opreme ter njene namestitve).

Računsko sodišče je o pravilnosti dela poslovanja Občine Vransko v letu 2023 izreklo negativno mnenje, ker občina ni poslovala v skladu s predpisi in pogodbenimi določili v naslednjih primerih:

* z 2 javnima uslužbenkama je po sklenitvi delovnega razmerja za določen čas sklenila delovno razmerje za nedoločen čas brez javnega natečaja; del plače za delovno uspešnost direktorice občinske uprave ni bil določen na podlagi ustreznih meril; skupnega obsega sredstev za redno delovno uspešnost za plačo direktorice občinske uprave ni izkazala ločeno; javni uslužbenki je izplačala za 1.814 EUR preveč in funkcionarju za 4.341 EUR premalo odpravnine ob upokojitvi;
  + izvajanja zimske službe ne zagotavlja s podelitvijo koncesije (v letu 2023 je izvajalcem plačala skupaj 113.787 EUR); v 2 primerih iz dokumentacije o javnem naročilu ni razviden način izračuna ocenjene vrednosti z vsemi količinskimi in cenovnimi parametri (v letu 2023 je izvajalcu plačala 160.552 EUR); v 2 primerih z načinom uporabe merila "odzivni čas" ni zagotovila učinkovite konkurence, ustvarila pa je tudi okoliščine za krajevno diskriminacijo ponudnikov; v 2 primerih iz razpisne dokumentacije o javnem naročilu ni jasno, natančno in nedvoumno določila pogojev za sodelovanje na javnem razpisu; zaradi neupravičeno obračunane valorizacije pri 2 računih za leto 2022 za plačilo rednega vzdrževanja občinskih cest po koncesijski pogodbi je koncesionarju plačala za skupno 1.912 EUR previsok znesek; v aneksu št. 3 h koncesijski pogodbi je bil napačno določen indeks cen industrijskih proizvodov, posledično je občina s potrditvijo in plačilom 8 računov za leto 2023 za redno vzdrževanje občinskih cest koncesionarju plačala za skupno 1.946 EUR previsok znesek; ob sklenitvi aneksa št. 2 h koncesijski pogodbi ni preverila in utemeljila gospodarnosti spremembe, saj ni preverila upravičenosti zvišanja cen; prevzela in plačala je obveznosti v znesku 17.111 EUR, ki niso bile naročene z naročilnico; ni pripravila plana razvoja in vzdrževanja občinskih cest za obdobje najmanj 4 let in letnega plana rednega vzdrževanja cest za leto 2023; ni pridobila v potrditev izvedbenega programa rednega vzdrževanja cest za leto 2023, mesečnih izvedbenih programov rednega vzdrževanja cest za leto 2023 ter izvedbenega programa zimske službe za zimsko sezono 2022/2023 in 2023/2024; obrazložitve proračuna občine za leto 2023 in poročilo o doseženih ciljih in rezultatih za leto 2023, v delu, ki se nanaša na vzdrževanje občinskih cest, niso popolni;
  + v 3 primerih ni pridobila finančnega zavarovanja za dobro izvedbo pogodbenih obveznosti; zahtevke za izplačilo je plačala javnemu podjetju namesto izvajalcu; s sklenitvijo 2 pogodb in 3 aneksov k pogodbi je prevzela za skupaj 313.815 EUR več obveznosti (v letu 2023 je izvajalcu plačala skupaj 336.844 EUR), kot je imela zagotovljenih sredstev v veljavnem proračunu občine ob prevzemu obveznosti, in izplačala za 18.266 EUR več sredstev, kot je imela zagotovljenih sredstev na proračunski postavki ob plačilu obveznosti; v 3 primerih je prevzela in plačala obveznosti v skupnem znesku 10.346 EUR, ki niso bile dogovorjene s pogodbo oziroma naročilnico; v 2 primerih prejete ponudbe, ki je presegala zagotovljena sredstva v Načrtu razvojnih programov 2023–2026 oziroma za katere v Odloku o proračunu Občine Vransko za leto 2022 niso bila zagotovljena sredstva, ni izločila kot nedopustne (v letu 2023 je izvajalcema plačala 309.807 EUR); v 5 primerih pri plačilu obveznosti iz proračuna ni upoštevala zakonskih plačilnih rokov; v 2 primerih pred uvrstitvijo projekta v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije (v letu 2023 je izvajalcema plačala 137.772 EUR);
  + v javnem razpisu na področju športa je uporabila neustrezno merilo (izplačila v letu 2023 v skupnem znesku 38.869 EUR); predsednik in člani komisije za vodenje postopka javnega razpisa na področju športa niso podpisali izjave o prepovedi interesne povezanosti; objavi javnih razpisov na področju športa in za sofinanciranje programov nista vsebovali vseh obveznih sestavin; 2 izvajalcema športnih programov in 1 prejemniku na drugih področjih je dodelila in izplačala sredstva v skupnem znesku 14.412 EUR, ne da bi izvedla javni razpis; ni sprejela lokalnega programa za kulturo za obdobje 4 let ali dokumenta razvojnega načrtovanja lokalne skupnosti, v katerem bi opredelila javni interes na področju kulture, prioritete, ukrepe ter cilje in kazalce za njihovo doseganje; v objavi javnega razpisa na področju kulture in v razpisni dokumentaciji na področju kulture in za sofinanciranje programov ni določila načina uporabe meril (v letu 2023 je izplačala skupaj 11.911 EUR), v razpisni dokumentaciji za sofinanciranje programov pa tudi ni navedla, kdo s sklepom odloči o dodelitvi sredstev in kdo o pritožbi zoper ta sklep; izvajalcu kulturnih programov ni izplačala dodeljenih sredstev v predvidenih rokih; z nepridobitno organizacijo, ki ji je dodelila in izplačala sredstva v znesku 2.000 EUR, ni sklenila pogodbe o dodelitvi sredstev; na svetovni splet ni posredovala vseh dokumentov iz javnega razpisa na področju športa ter javno dostopnih informacij javnega značaja iz 4 pogodb o sofinanciranju oziroma dodelitvi javnih sredstev brez razpisa;
  + z javnim zavodom, ki mu je dodelila in izplačala sredstva v znesku 14.029 EUR, ni sklenila pogodbe o dodelitvi sredstev; ob plačilu obveznosti ni imela za ta namen zagotovljenih sredstev v veljavnem proračunu občine.

Računsko sodišče je Občini Vransko podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 9. junija 2025